หัก 2 เท่า กับค่าห้องสัมมนา ค่าห้องพัก
ปฏิเสธไม่ได้ว่าบุคลากรในหน่วยงาน หรือองค์กรต่างๆ
18 ส.ค. 2554

ปฏิเสธไม่ได้ว่าบุคลากรในหน่วยงาน หรือองค์กรต่างๆ 
โดย..สมชาย ชูเกตุ
มีความสำคัญเป็นอันดับต้น นอกจากจะมีเงินเดือน ค่าจ้าง และสวัสดิการอื่นเป็นแรงจูงใจในการปฏิบัติงานแล้ว การอบรมสัมมนาเป็นสิ่งสำคัญที่หน่วยงาน หรือองค์กรจะต้องจัดให้มีแก่บุคลากรของตนเอง เนื่องจากมีเทคโนโลยีและวิธีการบริหารจัดการใหม่ๆ ที่ลูกจ้างต้องเรียนรู้และปรับตัวให้ทันสมัยอยู่เสมอ ธุรกิจหรือองค์กรต่างๆ อาจจะจัดอบรมสัมมนาลูกจ้างในหน่วยงานของตนเอง หรือใช้สถานที่ภายนอก ก็สุดแล้วแต่จะดำเนินการ
รัฐเห็นความสำคัญของการอบรมสัมมนาลูกจ้าง จึงได้ออกกฎหมายให้สิทธิประโยชน์ทางภาษีแก่บริษัท หรือห้างหุ้นส่วนนิติบุคคลที่ได้จ่ายค่าห้องสัมมนา ค่าห้องพัก ค่าขนส่ง หรือรายจ่ายอื่นที่เกี่ยวข้องในการอบรมสัมมนาลูกจ้างในประเทศ สามารถหักรายจ่ายเพิ่มขึ้นอีกร้อยละร้อย หรือที่มักเรียกกันว่า หักรายจ่าย 2 เท่า เช่น บริษัท ฯลฯ จ่ายค่าห้องสัมมนา 1 หมื่นบาท จะนำมาหักเป็นรายจ่ายได้ 2 หมื่นบาท โดยปกติค่าห้องสัมมนาจะนำมาหักเป็นรายจ่ายทางภาษีได้เพียง 1 หมื่นบาท เท่านั้น 
หลักเกณฑ์และเงื่อนไขการหักรายจ่าย 2 เท่า สำหรับรายจ่ายในการอบรมสัมมนาลูกจ้างในประเทศ สรุปได้ดังนี้ 
1.เป็นค่าห้องสัมมนา ค่าห้องพัก ค่าขนส่ง หรือรายจ่ายอื่นที่เกี่ยวข้องในการอบรมสัมมนาภายในประเทศที่ได้จัดขึ้นให้แก่ลูกจ้าง ทั้งนี้ บริษัทหรือห้างหุ้นส่วนนิติบุคคลต้องจัดทำโครงการการอบรมสัมมนาโดยมีหลักฐานเอกสารประกอบโครงการ เพื่อประโยชน์ในการแสดงต่อเจ้าพนักงานประเมิน 
ค่าห้องสัมมนา รวมถึง ค่าใช้จ่ายที่ผู้ให้บริการห้องสัมมนาเรียกเก็บเป็นค่าอาหารและเครื่องดื่ม จากการใช้ห้องสัมมนาตามปกติทางการค้า
รายจ่ายอื่นที่เกี่ยวข้องในการอบรมสัมมนา หมายความถึงค่าใช้จ่ายเพื่อการจัดการ ค่าวิทยากร และค่าวัสดุอุปกรณ์ที่ใช้ประกอบการอบรมสัมมนา เช่น ค่าเอกสารประกอบการอบรม ค่าจ้างถ่ายเอกสาร ค่าบันทึกภาพและเสียง และค่าจัดทำสื่อที่เกี่ยวข้องกับหลักสูตรในการฝึกอบรม
ห้องสัมมนาและห้องพักอาจไม่อยู่ในสถานประกอบการเดียวกันก็ได้ แต่จะต้องเกี่ยวเนื่องกับการอบรมสัมมนาในคราวเดียวกันนั้น
2.เป็นรายจ่ายที่ได้จ่ายให้แก่ผู้ประกอบธุรกิจนำเที่ยวตามกฎหมายว่าด้วยธุรกิจนำเที่ยวและมัคคุเทศก์เพื่อการอบรมสัมมนาลูกจ้างภายในประเทศ โดยจะต้องมีหลักฐานพิสูจน์ได้ว่าผู้ประกอบธุรกิจนำเที่ยวเป็นผู้ประกอบธุรกิจที่ได้รับการขึ้นทะเบียนจากนายทะเบียน
3.การหักรายจ่าย 2 เท่า สำหรับรายจ่ายตามที่กล่าวมาข้างต้นในการอบรมสัมมนาลูกจ้างภายในประเทศ บริษัทหรือห้างหุ้นส่วนนิติบุคคลสามารถใช้สิทธิได้เป็นเวลา 2 รอบระยะเวลาบัญชี สำหรับรอบระยะเวลาบัญชีที่เริ่มในหรือหลังวันที่ 1 ม.ค. 2553
การหักรายจ่าย 2 เท่า สำหรับรายจ่ายในการอบรมสัมมนาลูกจ้างภายในประเทศ นอกจากบริษัทหรือห้างหุ้นส่วนนิติบุคคลที่ดำเนินการจัดอบรมสัมมนาลูกจ้างจะได้สิทธิประโยชน์แล้ว ยังช่วยให้ธุรกิจที่เกี่ยวข้องกับการท่องเที่ยวมีรายได้เพิ่มขึ้น จากการใช้บริการของบริษัทหรือห้างหุ้นส่วนนิติบุคคลที่อบรมสัมมนาลูกจ้าง ท่านที่สนใจสามารถศึกษาได้จากพระราชกฤษฎีกา ออกตามความในประมวลรัษฎากรว่าด้วยการยกเว้นรัษฎากร ฉบับที่ 506 และประกาศอธิบดีกรมสรรพากรเกี่ยวกับภาษีเงินได้ ฉบับที่ 192 สวัสดีครับ